Oikeus tuomitsi 23-vuotiaan suomalaismiehen murhasta vankilaan 16 vuodeksi, kertoo ruotsalaislehti Expressen.

Uhri ja tuomittu asuivat yhteisessä asunnossa Tukholmassa neljä kuukautta ennen henkirikosta.

Tuomittu suomalaismies väitti poliisikuulusteluissa toimineensa itsepuolustustarkoituksessa.

Miehen tietokoneelta löytyi hakuja siitä, miten ihminen surmataan ja miten murhasta selviää jäämättä kiinni.

Murha tapahtui Södermalmin kaupunginosassa Tukholmassa. GOOGLE EARTH

Sanomalehti Expressen kertoo viime vuoden lokakuussa Tukholman Södermalmilla tapahtuneesta henkirikoksesta, jossa Etelä-Suomesta kotoisin oleva 23-vuotias mies tappoi vuokranantajansa useilla veitseniskuilla.

Insinööriksi Ruotsissa opiskeleva suomalainen oli asunut 25-vuotiaan vuokranantajansa kanssa yhteisasunnossa neljä kuukautta.

Surmatekoa seuraavana aamuyönä mies meni itse poliisiasemalle ja tunnusti tappaneensa ihmisen 17 tuntia aiemmin. Poliisi löysi vainajan miehen kertomasta asunnosta.

Poliisikuulusteluissa suomalainen kertoi, että yhteiselo vuokranantajan kanssa oli ollut riidantäyteistä, ja että vuokranantaja oli muun muassa varastanut hänen luottokorttinsa ja vienyt tililtä paljon rahaa.

Miesten riita oli edeltävänä aamuna kärjistynyt, ja 25-vuotias hyökkäsi veitsen kanssa suomalaista päin. Itseään puolustaessa suomalainen oli kertomansa mukaan saanut otteen veitsestä ja puukottanut uhria.

Haki puukotusvinkkejä Googlesta

Tutkinnan edetessä miehen kertomus paljastui varsin epäuskottavaksi. Keskeisenä todistusaineistona miehen tietokoneen hakuhistoriasta paljastui, että hän oli alkanut etsiä tietoa ihmisen surmaamisesta jo edeltävänä kesänä.

Surmaa edeltävällä viikolla Google-hakujen määrä oli lisääntynyt. Hakuhistoriasta löytyi muun muassa hakuja siitä, miten ihminen puukotetaan, sekä miten olla jäämättä kiinni murhasta.

Kuulusteluissa mies ei kommentoinut hakuhistoriaansa. Oikeudessa hän totesi, että kyseessä oli harmittava yhteensattuma.

Poliisitutkinnassa selvisi lisäksi, että tapettuaan uhrinsa mies peseytyi, söi aamupalansa loppuun ja lähti yliopistolle palauttamaan opintotehtävää.

Vaikka aamun tapahtumien yksityiskohtiin ei saatu täyttä selvyyttä, oikeus katsoi hakuhistorian osoittavan, että mies ei surmannut vuokraisäntäänsä hetken mielijohteesta.

Tukholmalainen oikeusistuin tuomitsi Christian Antmanin viime viikolla 16 vuodeksi vankeuteen murhasta.